Source: https://alkotmanybirosag.hu/kozlemeny/negyed-szazada-az-osztrak-magyar-alkotmanybirosagi-kapcsolatok-fejlodeseert/nyomtatasi-nezet
Timestamp: 2020-01-24 04:45:25
Document Index: 10327351

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság | Negyed százada az osztrák-magyar...
Negyed százada az osztrák-magyar alkotmánybírósági kapcsolatok fejlődéséért
Gerhart Holzinger osztrák elnök önéletrajza elérhető az Osztrák Köztársaság Alkotmánybíróságának honlapján: https://www.vfgh.gv.at/verfassungsgerichtshof/verfassungsrichter/gerhart_holzinger.de.html
MTI: Kitüntették az osztrák Alkotmánybíróság elnökét
Kitüntette az osztrák alkotmánybíróság elnökét a magyar igazságügyi miniszter és a magyar Alkotmánybíróság elnöke Pannonhalmán – közölte az Alkotmánybíróság szerdán közleményben az MTI-vel.
Gerhart Holzingernek, az osztrák alkotmánybíróság elnökének kedden Pannonhalmán Trócsányi László igazságügyi miniszter a Magyar Érdemrend Nagykeresztje (polgári tagozata) állami kitüntetést adta át, Sulyok Tamás, az Alkotmánybíróság elnöke pedig az Alkotmánybíróság Érdemérmét.
Sulyok Tamás osztrák kollégája méltatásakor kiemelte: nélkülözhetetlen az európai alkotmánybíróságok egymás közti, illetve az európai bírói fórumokkal folytatott párbeszéde. A jogállamiságot a tagállami alkotmányok értelmezése és alkalmazása során védő alkotmánybírák számára pedig szükség van olyan példaképekre, mint Gerhart Holzinger, aki nem csupán rendkívüli képességű alkotmányjogász, hanem bölcs diplomata és kiemelkedő személyiség is.
Az osztrák alkotmánybírósági elnök az elmúlt évtizedben garanciát jelentett a nyílt, becsületes véleménycserén, kölcsönös tiszteleten és komoly munkán alapuló intézményközi együttműködésre – hangsúlyozta az Alkotmánybíróság elnöke.
A kitüntetés átadása előtt a magyar és az osztrák alkotmánybíróság tagjai együttes ülésen tekintették át a luxembourgi székhelyű Európai Unió Bíróságához és a strasbourgi székhelyű Emberi Jogok Európai Bíróságához fűződő kapcsolatokat – közölte az Alkotmánybíróság szerdán.
Budapest, 2017. október 25., szerda (MTI)